Americanii s-au pregătit "riguros" pentru un potenţial atac nuclear rusesc în Ucraina la sfârşitul anului 2022. Afirmaţia a fost făcută de oficiali americani în exclusivitate pentru CNN, potrivit Ziarul Financiar.
La sfârşitul anului 2022, americanii au început să se "pregătească riguros" pentru o potenţială lovitură nucleară a ruşilor în Ucraina. Ar fi fost primul atac nuclear în război de când SUA au aruncat bombe atomice asupra oraşelor Hiroshima şi Nagasaki în timpul celui de al doilea război mondial.
Administraţia Biden a fost în mod special îngrijorată de faptul că Rusia ar putea folosi o armă nucleară tactică sau de luptă, au spus oficialii.
Oficialii din SUA au căutat să solicite ajutorul unor ţări precum China şi India, pentru a descuraja Rusia.
Oficialii americani spun că declaraţiile publice făcute de liderul chinez Xi Jinping şi de prim-ministrul indian Narendra Modi au contribuit la evitarea unei crize.
Rusia va trebui să lanseze un atac nuclear în Europa, amenință un fost consilier al lui Putin
Rusia va trebui să lanseze un atac nuclear în Europa, împotriva țărilor care ajută Ucraina, amenință Serghei Karaganov, un fost consilier al președintelui Rusiei, Vladimir Putin.
Karaganov a semnat un editorial intitulat "Nu avem de ales: Rusia va trebui să lanseze un atac nuclear asupra Europei", articol publicat de agenția de presă rusă RIA Novosti.
"Sper să nu folosim niciodată armele nucleare, dar faptul că refuzăm să le folosim în orice situație, cu excepția cazului în care există un pericol mortal pentru statul însuși, mi se pare frivol", susține fostul consilier al liderului de la Kremlin. "Elitele europene corupte își conduc țările și popoarele spre măcel. Ne-ar plăcea să credem că adversarii noștri își vor veni în fire. Pentru că, dacă nu o vor face, conducerea politico-militară a Rusiei se va confrunta cu o alegere morală teribilă și cu necesitatea de a lua o decizie dificilă. Dar cred că președintele nostru trebuie să își proiecteze hotărârea de a folosi arme nucleare la un moment dat", susține Serghei Karaganov.